钦定古今图书集成/明伦汇编/家范典/第063卷 > 《祭小弟文》白居易
## 钦定古今图书集成/明伦汇编/家范典/第063卷 > 《祭小弟文》白居易

“维元和八年岁次癸巳二月某朔二十五日”，仲兄居
易、季兄行简，以清酌之奠，致祭于亡弟金刚奴。“‘呜呼！
川水一逝，不复再还；手足一断，无因再连。惟吾与汝，
其苦亦然。黄垆白日，相见无缘。每一念至，肠热骨酸，
如以两火，刺灼心肝。况尔之生，生也不天，苗而不秀，
九岁夭焉。昔权殡尔睢南古原，今改葬尔渭北新阡’。
袝先茔之北次，就卑位于东偏。冀神魂之不孤，庶窀穸之承安。呜呼！自汝舍吾，归于下泉，日来月往，二十
二年。吾等罪逆不孝，殃罚所延，一别尔后，再罹凶艰，
灰心垢面，泣泪涟涟。松槚之下，其生尚残。昔尔孤于
地下，今吾孤于人间。与其偷生而孤苦，不若就死而
团圆。欲自决而毁灭，又伤孝于归全。”进退不可，中心
烦冤。仰天一号，痛苦万端。呜呼！尔魂在几，尔骨在棺。
吾亲奠酹，于尔床前，苟神理之有知，岂不闻吾此言。
尚飨。